L’univers de Salvador Dalí per als més menuts en Burjajove 2014
2025-07-24

El pròxim 29 de desembre, el fantàstic univers del pintor Salvador Dalí arribarà a Burjajove 2014, de la mà de la companyia Únics Produccions, que presentarà el seu espectacle, “El pequeño Dalí”, dedicat als més xicotets de la casa. La funció tindrà lloc a les 18 h, en l’Auditori de la Casa de Cultura. L’entrada és gratuïta.

Únics Produccions presenta la història de Salvi, un xiquet alegre, somiador i una mica entremaliat. Allò que més li agrada és dibuixar, sobretot en la platja, lloc on cada dia, en eixir de l’escola, va corrent per deixar volar la seua imaginació. Un bon dia, Salvi troba en l’aigua una clau gran i brillant. La il·lusió de conèixer el seu origen i, sobretot, què obri, li portarà a recórrer un llarg viatge ple d’aventures, on coneixerà personatges com el Serè, l’Elefant amb potes de cigonya, el Gran Cuiner del temps que cuina truites de rellotges, La Torre elevada, uns Vigilants, el Senyor Calaixos i molts altres més. “El pequeño Dalí” és un espectacle familiar i musical on l’humor, la fantasia i la imaginació faran viatjar, xicotets i grans, cap al peculiar món del genial artista Salvador Dalí.

Únics Produccions és una productora d’espectacles especialitzada en la creació de muntatges i esdeveniments culturals dirigits especialment als xiquets, amb l’objectiu de fomentar la posada en escena de textos d’autors contemporanis i noves propostes d’exhibició teatral per fomentar l’hàbit d’anar al teatre en família.